地名: 仁同 (慶尚道, 都護府)
年: 1542.0

○傳于大臣等曰: "今觀宣慰使狀啓, 銀兩無用之物, 雖持上京, 不可許貿, 亦不可輸轉之意, 決斷言之, 故客使或答曰: ‘銀及私商物, 留置仁同縣。’ 此似不平之言。 或曰: ‘貴國旣以常倭待之, 雖路次宴享, 何必入參?’ 胸中不無懷憤云。 宣慰使當試以不可貿之意, 馳啓, 待朝廷發落歸一, 然後言之可也, 而遽卽示其決斷之言, 非但交隣, 亦關邊釁。 若懷忿怒, 則如我國漂氓, 彼豈有肯還之心哉? 待夷之事, 不可不詳度, 多會廷臣議焉。" 領議政尹殷輔、領中樞府事柳溥、左議政洪彦弼、右議政尹仁鏡、禮曹判書金安國、左參贊權橃、右參贊成世昌、漢城府判尹尙震、禮曹參判宋麟壽議: "自古日本使臣出來, 則考其商物, 負重者則看品知重, 留置浦所, 只齎見樣上來。 林億齡不遵事目, 不具由啓稟, 八萬兩銀, 輸至仁同, 欲勒還浦所, 則似妨國體, 欲許輸京, 則勢不得不貿, 事已舛誤, 處置極難。 林億齡則當遞易, 代以他員, 但宣慰使, 曾力已護行, 今若改之, 則慮或客使, 不安於心, 姑勿改差, 今億齡婉辭, 說與東堂等曰, ‘俺重違使臣之請, 勉從上路。 今者該曹, 據亘古之例, 銀兩等重物, 留置浦所事, 移文來到, 不得不還送浦所,’ 心甚未安之意, 丁寧溫諭後, 銀兩, 令觀察使, 擇定諳鍊差使員押領, 隨卽還送浦所何如?" 左贊成柳灌、吏曹判書梁淵、戶曹判書柳仁淑、工曹判書洪景霖議: "齎來銀兩, 不可置諸中路, 使客倭久留內地。 擇定差使員, 押送浦所, 使客使, 明知朝廷終不許貿之意, 以杜後來無窮之弊。 林億齡, 非但不依事目, 擅許輸來, 觀書狀之辭, 交接客使, 言語酬答之間, 多有失誤, 殊失專對之任, 勢不可仍令接伴。" 尹仁鏡、金安國、柳灌等曰: "倭使允留內地, 國之虛實, 山川形勢, 無不知之, 仁同留置, 至爲未便。" 答曰: "予非不計倭奴久留內地, 恣意出入, 覘知國之虛實也, 待夷之事, 不可輕易, 故議之矣。 私商之物, 竝許輸來, 只護守銀兩, 則當不過二三人也。"

○丙申/御朝講。 侍讀官金魯曰: "帝王之於夷狄, 來則不拒, 去則不(進)
                〔追〕
              。 今方旱荒, 財用竭盡, 而朝廷於前年, 輕率處置對馬島之事, 至今巷議, 皆以爲未便矣。"
                【對馬島主捉送罪倭, 優賜賞物, 故至今議以爲過重。】
              上曰: "此言至當。 朝廷處事, 不可不遠慮, 而使千萬世無虞也。 今客使齎銀以來, 朝廷以無用之物, 決然不貿, 至於接待事, 得中議之, 使不生怨爲當。 昨日大臣之議, 亦如此也。" 大司諫鄭大年曰: "其初林億齡在浦所時, 客使齎來之物, 前古所無, 則雖無事目, 不可不啓稟。 況有事目, 固當馳啓而不爲。 及至仁同, 知朝廷不貿之意而啓稟, 則亦當留待發落, 而又徑出來, 所失非一也。 上來後罷職之意, 旣已知之, 而仍爲伴接, 事甚苟且。 倭使非如野人, 稍有知識, 億齡旣不遵事目, 而不治其罪, 則倭使亦以爲朝廷無紀綱矣。 雖直言億齡所誤之事, 於倭使, 必不怨恨矣。" 執義任說曰: "倭使齎銀, 前古所無, 而林億齡不卽啓稟, 且重物, 所當留置浦所, 而又不依事目, 擅許輸來及到仁同, 見有旨, 始知不貿之意, 顚倒失措, 遽言客使。 且於仁同, 竝置私物, 錯誤非輕。 當輸之物, 置而不輸, 不當輸之銀兩, 輸至仁同, 其不遵事目甚矣。 徑遞宣慰, 則以客使不安, 故不能矣, 雖客使知之, 未爲不可, 而待其上來罷之, 至爲苟且。 客使接待之事, 使朝廷難於處置, 皆億齡之過也。" 上曰: "林億齡誤事甚多。 其在浦所, 重物則當持見樣而來, 苟從客使之請, 不爲啓稟。 旣至仁同, 又不待發落, 而亦從客使之請, 自徑發程。 此一失之中, 又失之事。 若罷宣慰, 則客使處措辭爲難。 以不依事目, 而從客使之言爲過, 則彼必發怒, 若以薄待客使爲過, 則彼等之聞, 疑以爲銀兩, 當輸而不輸, 爲薄待也, 則尤爲不可。 故予意以爲, 客使上來, 則權辭於客使, 罷其宣慰, 則事無痕迹也。" 大年曰: "他事可以厚待矣。 豈可徒以厚待之意, 而爲其不可爲之事乎? 倭使之言亦曰: ‘國王之物, 不蒙許貿, 則我等何面目, 還歸本國乎?’ 億齡不遵朝廷事目, 此亦可罷之罪, 有何嫌怨於彼哉? 以得病於南方而罷之, 亦爲不當。 不如分明直言誤錯之事而罷之, 則事體當然也。" 說曰: "以不遵朝廷事目之意, 泛然罷遞, 則倭使慮甚從其請, 以輸銀兩爲過也, 疑有怨心。 若目以重物, 所當置浦, 而輸至仁同, 輕物所當輸來, 而竝置仁同, 此所以不依事目也云, 則倭使聞之, 必無怨矣。" 上曰: "林億齡聞物論之當罷, 則接待之事, 必致踈迂, 而當輸之物, 則置而不輸, 不當輸之物, 則輸至仁同。 以此責罷, 客使必無怨忿之言, 當矣。 此事, 朝廷得中議之可也。" 領事尹殷輔曰: "隣國使臣, 不可不尊待, 而林億齡或稱爾汝, 或云事大。 事大云者, 非隣國所與言之辭也。 倭使曰: ‘以常倭待我輩, 明日之宴, 何必入參’ 云者, 此必因億齡辭語之不恭而發也。 客使上來後, 或於禮曹宴享時, 以宣慰使失待之意, 慰諭而後, 遞之爲當。" 上曰: "倭使發怒之際, 遽遞宣慰使, 則彼必尤怒矣。 但物論皆非之, 億齡聞之, 必不自安, 接待之事, 必致虛踈。 速遣他員, 善辭慰諭客使, 以代宣慰之任何如?" 同知事梁淵曰: "林億齡計慮踈闊人也。 待客使, 宜盡禮, 而授任之事, 則截然處置, 使客使不敢生怒可也, 而初不商量, 多有失誤。 臣聞日本國, 擇使來聘, 此人亦必有識。 宣慰使錯誤之事, 必涇渭於胸中矣。 億齡處事顚倒, 朝廷衆論, 必聞之, 亦不能自安, 措置之事, 尤爲失宜。 客使且因譯, 古之漏通, 無不聞之, 則上來後稱病遞之, 事甚苟且。 可遞則遞之, 卽以善辭, 言于客使, 則客使亦知朝廷之意矣。" 上曰: "以他人作送宣慰則可矣, 但其措辭, 得中議之可也。" 淵曰: "新宣慰使下去, 當曰, ‘祖宗朝, 隣國之使, 至爲厚接, 而前宣慰使, 失其禮接, 朝廷聞之駭愕, 故代遣他使, 厚其禮接’ 云, 則彼怒可解, 而言辭亦順矣。" 殷輔曰: "倭人性本躁急, 不許輸銀, 則其怒可發, 而不形於辭色, 安心東堂等十人, 只持書契, 貿易商物, 全不持來, 令十五人, 留直仁同, 從容處置如此, 此人計慮深長, 必非庸類也。" 上曰: "客使處事, 果爲得體。 國王商物, 不許輸來, 故私商物, 竝不持來, 可謂有識者。 擇送他員, 代以宣慰之任, 其怒解矣。 當此機, 更議得中處之可也。" 殷輔曰: "今聞輸來之物, 二百二十駄云。 銀兩之重, 不至此數, 必多齎私物而來也。" 上曰: "銀兩及他商物, 若雜置一處, 愼密封署, 則非客使親往, 不可區別輸來也。" 淵曰: "商物全數留置, 只持進上物件, 欲肅拜還去云, 其處事得中矣。 臣意, 客使以爲, 商物盡留中路而來, 交隣之際, 朝鮮豈不處置? 其意則如此矣。 送銀浦所, 今則勢難。 客使已發三四日程, 留在倭人, 不聞使臣之言, 則萬無還浦之理。 使臣亦自以爲, 得中處之, 必不從押還銀兩之言。 不得已上來後, 其所情願, 禮曹知而處之。 彼人皆非常人, 棄置商物, 必有其意, 今不可縳束, 使之還送也。" 任說曰: "倭使之來, 皆爲齎銀貿賣之利也。 鍊銀之術, 學之於我國, 則固知禁銀, 爲我國之甲典。 恐不能見售, 託稱國王書契, 此倭, 不可信其眞爲日本之使也。 書契內, 首及銀兩, 力陳對馬之事, 言辭可疑。 海島狡夷, 僞造國王書契, 不無其理, 不可不察。" 特進官權橃曰: "對馬島, 土地瘠薄, 依賴我國亦多矣。 其狡計不可逆料, 然今此倭使, 不可以爲非日本之使也。" 殷輔曰: "不可疑其僞造也, 待之極其禮義, 當矣。" 上曰: "此言亦當。 倭奴之奸, 不可測識, 但書契中, 有眞銀之語, 而別幅亦首書, 則書契何能盡改? 我國待之, 當盡其禮, 不可置疑於其人也。 且宣慰使擇送之意, 朝廷速議可也。" 淵曰: "近來災變, 無歲無之, 今古之災無如旱荒之切迫。 數年之間, 凶荒相繼, 民皆艱食, 各道倉穀, 逐年散給。 前年遇大災, 慶尙列郡, 罄竭無餘。 今年農事, 未可預知, 勢不至大稔也。 如得大稔, 民之所食官穀, 積年甚多, 豈能盡徵也? 今年不稔明年又不稔, 赤子生活無策, 坐見飢死而莫之救, 安有如此迫切之災乎? 臣受賑恤之任, 不能辦一事, 反覆籌畫, 急務無如儲穀矣。 慶尙道緜布, 比古則僅存十分之一, 然不下千餘同。 今倭物貿易時, 未知當用幾許, 其餘可以節用也。 船稅、鹽稅、奴婢身貢, 從民願作租, 入置官倉, 使之充溢, 如遇荒歲, 可以救民。 此事, 該曹逐年爲之, 非一二年所可取效。 畿甸今年受出京倉者, 五萬餘石, 前昔所給, 僅捧十分之一。 大抵近來經費甚多, 而稅入甚少, 頒祿之事, 不得已以豐儲倉移給, 則補穀京倉之事, 亦不可不慮。 兩界赴防軍士, 及倭、野人祿俸, 以米給之, 兩界之人, 不能來受, 故京商人, 或齎鍮器及輕物, 往貿其祿, 旣食其本, 以其所剩, 乘時射利矣。 木綿則司贍寺稍有儲蓄, 而米穀則掛欠。 軍士祿俸, 古亦有綿布代給之時, 今可行也。 倭、野人祿俸, 則平市署, 例捧市裏人之綿布, 與禮曹郞官, 同時給之。 此亦以官木, 從優給之, 則倉穀以漸充溢。 若京外一切爲之, 則民間亦乏穀, 可隨宜觀勢爲之。 以此兩條而聚穀, 則國用必裕, 朝廷每憂他事, 而慮不及此。 臣意以爲急務也。" 上曰: "災變之中, 旱災切迫矣。 今亦十日前可雨, 則頓無西成之望, 儲穀之策至當。 軍士祿俸, 以綿布給之事也。" 大年曰: "非徒聚穀一事而已, 各司凡物俱竭。 凡物皆出於民力, 國用日漸罄竭, 至爲寒心, 自上節用可矣。" 上曰: "此言至當。" 魯曰: "對馬與日本有異, 日本則以交隣之義相通, 對馬之倭, 依賴我國以生, 其所接待, 以恩威竝示之可也。 近議者云: ‘倭人成其所欲, 則南邊無虞。’ 信此言則終必生大事也。 日本之使, 例從對馬之請而出來云, 然國王之使, 盡其情禮, 接待以送可也。 大抵接待外人, 當有遠慮, 可無後弊。" 上曰: "對馬之夷, 不可盡從其言, 使則不可薄待也。" 魯曰: "前年南方之倭, 朝廷輕率處置, 此是大幾也。"